[pic] | EUROOPA ÜHENDUSTE KOMISJON |

Brüssel, 2.10.2007

SEK(2007) 1238

KOMISJONI TALITUSTE TÖÖDOKUMENT

Lisatud dokumendile: Ettepanek: EUROOPA PARLAMENDI JA NÕUKOGU OTSUS, millega muudetakse nõukogu direktiivi 76/769/EMÜ seoses teatavate ohtlike ainete ja valmististe, nimelt 2-(2-metoksüetoksü)etanooli, 2-(2-butoksüetoksü)etanooli, metüleendifenüüldiisotsüanaadi, tsükloheksaani ja ammooniumnitraadi turustamise ja kasutamise piirangutega (nõukogu direktiivi 76/769/EMÜ muutmine) MÕJU HINDAMISE KOKKUVÕTE {KOM(2007)559 lõplik} {SEK(2007) 1237}

Vastutav peadirektoraat: ettevõtluse ja tööstuse peadirektoraat

Muud seotud talitused: keskkonna peadirektoraat; tervishoiu ja tarbijakaitse peadirektoraat; tööhõive ja sotsiaalküsimuste peadirektoraat; õigus-, vabadus- ja turvalisusküsimuste peadirektoraat.

Tegevuskava või tööprogrammi viide: 2007/ENTR/015

Taust

Käesolev mõju hindamise kokkuvõte[1] on lisatud otsuse ettepanekule, millega muudetakse direktiivi 76/769/EMÜ, mis käsitleb teatavate ohtlike ainete ja valmististe turustamise ja kasutamise piiranguid.

Hinnati nelja kõnealuse aine [2-(2-metoksüetoksü)etanool (DEGME), 2-(2-butoksüetoksü)etanool (DEGBE), metüleendifenüüldiisotsüanaat (MDI) ning tsükloheksaan] ohtlikkust inimeste tervisele ja keskkonnale vastavalt määrusele (EMÜ) nr 793/93 olemasolevate ainete ohtlikkuse hindamise ja kontrolli kohta. Hindamise käigus tuvastati teatavate kõnealuseid aineid sisaldavate toodete kasutamisest tulenev oht tarbijate tervisele ning kõnealuse määruse alusel soovitatud ohu vähendamise strateegia seisnes direktiivi 76/769/EMÜ kohastes turustamis- ja kasutamispiirangutes. Käesolev mõju hindamine täpsustab neid soovitusi ning toetab õigusakti ettepanekut.

Ammooniumnitraat ei kuulu määruse nr 793/93 alusel prioriteetsete ainete hulka. Kuid on tuvastatud, et kui seda kasutatakse väetistes suurtes kontsentratsioonides, võib siiski tekkida plahvatusoht. Selle ohuga tuleb tegeleda kogu ELis.

MENETLUSKÜSIMUSED JA KONSULTEERIMINE HUVITATUD ISIKUTEGA

Ettepaneku eelnõu arutati mitmel direktiiviga 76/769/EMÜ tegeleva komisjoni töörühma koosolekul, kus viibisid ka Euroopa Keemiatööstuse Nõukogu (CEFIC) esindajad. Samuti konsulteeriti Euroopa Tarbijate Organisatsiooniga (BEUC).

Ammooniumnitraadiga seotud küsimusi arutati komisjoni väetiste töörühmas. Liikmesriigid ja tootjad, keda esindas Euroopa Väetisetootjate Liit, leppisid kokku, et kõik suure lämmastikusisaldusega ammooniumnitraatväetised peaksid vastama ühtsetele ELi ohutusnõuetele ning et kasutada tuleks direktiivi 76/769/EMÜ (hõlmamaks nii „EÜ väetise“ märgiga kui ka siseriiklike normide alusel toodetud väetisi).

Õigusliku kattumise ja konfliktide vältimiseks uuriti ka teisi õigusakte, nagu üldise tooteohutuse direktiiv, väetiste määrus, direktiivid ohtlike ainete ja valmististe klassifitseerimise, pakendamise ja märgistamise kohta, direktiiv ohtlike kaupade autoveo kohta.

Probleemi määratlus ja poliitilise algatuse eesmärgid

ELi poolt teostatud DEGME, DEGBE, MDI ja tsükloheksaani ohtlikkuse hindamisel tuvastati, et nende ainete teatavate rakendusalade puhul tekib peamiselt nahaga kokkupuutel ja sissehingamisel oht tarbijate tervisele. Ammooniumnitraadi puhul võib tekkida plahvatusoht selle kasutamisel väetistes suurtes kontsentratsioonides. Mitte ühegi kõnealuse aine puhul ei leitud, et need ohustaksid keskkonda. Probleemid, mis tuleb lahendada, on järgmised:

- DEGME: oht tarbijatele DEGME kasutamisel värvides või värvieemaldajates.

- DEGBE: oht tarbijatele, mis tuleneb DEGBE kasutamisest pihustatavates värvides. Pihustivärvide jaoks on kehtestatud DEGBE ohutu 3%-ne piirkontsentratsioon. Teiste värvide puhul ohtu ei tuvastatud.

- MDI: teatavates üldsusele müüdavates toodetes sisalduvast MDIst tulenev oht tarbijatele.

- Tsükloheksaan: oht tarbijatele, mis tuleneb tsükloheksaani kasutamisest neopreenipõhistes liimides, mida kasutatakse vaipade kinnitamiseks suurtele põrandapindadele.

- Ammooniumnitraat: suure lämmastikusisaldusega väetised, mis vastavad muudele kui ELi tasandil kehtestatud ohutusnõuetele, ei pruugi olla ELi põllumajandustootjate ja levitajate jaoks samavõrra ohutud. Samuti saab suure lämmastikusisaldusega väetisi kuritarvitada lõhkeainete valmistamiseks.

Ettepaneku eesmärk on tuvastatud ohtusid vähendada või need kõrvaldada.

Komisjoni õigus tegutseda

Nõukogu direktiivi 76/769/EMÜ eesmärk on kehtestada ühtsed eeskirjad, et saavutada inimeste tervise ja keskkonna kõrgetasemeline kaitse kogu ühenduses ning vältida üksteisest erinevaid riiklikke õigusakte, mis võivad tekitada ühendusesesiseseid kaubandustõkkeid. Seda eesmärki ei saa saavutada, jättes vastutuse tegutseda ainult liikmesriikidele. Kuna tuvastatud probleemid esinevad kõigis liikmesriikides, on meetmete võtmine ühenduse tasandil kõige tõhusam ja proportsionaalsem viis tuvastatud ohtu kõrvaldada või vähendada.

Eesmärkide saavutamise võimaluste võrdlus

Kavandatud eesmärkide saavutamise võimaluste puhul võetakse arvesse eri kemikaalide praegusi turuolusid, nende tegelikke kasutusalasid ning tööstusharu ja liikmesriikide pädevate asutuste poolt komisjonile saadetud uusimat teavet.

DEGME | TULEMUSLIKKUS | TÕHUSUS |

Meetmeid ei võeta | Väga väike: oht tarbijate tervisele ei väheneks. Liikmesriigid võivad vastu võtta erinevaid eeskirju, mis mõjuksid siseturule negatiivselt. | Väike: see ei nõua tootjatelt lisakulusid, kuid eesmärke ei saavutata. |

Tööstusharu vabatahtlikud meetmed | Väga väike: probleemid kõiki osapooli hõlmava vabatahtliku kokkuleppe sõlmimisega ning järelevalvega VKEde ja impordi üle. Tarbijate tervisekaitset ei suudeta tagada. | Keskmine: tööstusharu halduskulud, mis on seotud vabatahtliku kohustuse kehtestamise, täitmise ja järelevalvega, võivad olla märkimisväärsed. |

Täiendavad kasutusjuhised DEGMEt sisaldavatele toodetele „Üksnes kutsealaseks kasutamiseks” | Keskmine: see veenaks tarbijaid toodet mitte kasutama, juhul kui neil on juurdepääs ainult kutsealaseks kasutuseks mõeldud toodetele. | Väike: kõigi toodete märgistamisega seotud lisakulud äriühingutele ilma kasuta tavatarbijate tervisele, kuna tavatarbijatele ja professionaalidele müüakse juba tooteid erinevate kanalite kaudu. |

Täieliku kasutamiskeelu kehtestamine tarbijatele | Suur: DEGMEt sisaldavad värvid ja värvieemaldajad ei saaks uuesti ELi turule jõuda. Tarbijate tervise kaitse oleks tagatud. | Suur: see ei nõuaks äriühingutelt lisakulusid, kuna DEGMEt sisaldavaid värve ja värvieemaldajaid ELi turul praegu tavatarbijatele ei müüda. |

DEGBE | TULEMUSLIKKUS | TÕHUSUS |

Meetmeid ei võeta | Väga väike: oht tarbijate tervisele ei väheneks. Liikmesriigid võivad vastu võtta erinevaid eeskirju, mis mõjuksid siseturule negatiivselt. | Väike: see ei nõuaks tootjatelt lisakulusid, kuid eesmärke ei saavutata. |

Tööstusharu vabatahtlikud meetmed | Väga väike: probleemid kokkuleppe saavutamisega, mis hõlmaks nii suuri, väikesi kui ka keskmise suurusega ettevõtteid ning samuti importi. Tarbijate tervisekaitset ei suudeta tagada. | Keskmine: tööstusharu halduskulud, mis on seotud vabatahtliku kohustuse kehtestamise, täitmise ja järelevalvega, võivad olla märkimisväärsed. |

Täiendavad kasutusjuhised teatavatele DEGBEt sisaldavatele värvidele „Mitte kasutada värvipihustites” üle 3% DEGBEt sisaldavate muude värvide kui pihustatavate värvide puhul „Üksnes kutsealaseks kasutamiseks” 3% DEGBEt sisaldavate pihustatavate värvide puhul | Suur: tarbijaid hoiatataks pihustamast värve, mis sisaldavad üle 3% DEGBEt. Keskmine: See veenaks tarbijaid neid tooteid mitte kasutama, juhul kui neil on juurdepääs ainult kutsealaseks kasutuseks mõeldud toodetele. | Keskmine: toodete etikettide muutmine nõuab äriühingutelt teatavaid lisakulusid, mida saab vähendada, kehtestades pikema üleminekuaja. Väike: kõigi toodete märgistamisega seotud lisakulud äriühingutele ilma kasuta tarbija tervisele, kuna tavatarbijatele ja professionaalidele müüakse juba tooteid erinevate kanalite kaudu. |

DEGBE piirkontsentratsioon 3% pihustatavates värvides | Suur: pihustatavate värvide DEGBE sisalduse 3%-ne piirmäär kõrvaldab ohu tarbijatele. | Suur: väga piiratud kulud seoses väheste allesjäänud üle 3% DEGBEt sisaldavate pihustatavate värvide kõrvaldamise või koostise muutmisega. |

DEGBEt sisaldavate tavatarbijatele müüdavate pihustatavate värvide täielik kasutuskeeld | Suur: DEGBEt sisaldavad värvid ei oleks enam saadaval ning tarbijate tervisekaitse oleks tagatud. | Väga väike: vajadus kõrvaldada kõik DEGBEt sisaldavad pihustatavad värvid või muuta nende koostist oleks kulukas. Nende äriühingute käive ja tööhõive, kes ei suuda oma toodetes DEGBEt asendada, väheneks. |

MDI | TULEMUSLIKKUS | TÕHUSUS |

Meetmeid ei võeta | Väga väike: potentsiaalne oht tarbijate tervisele ei väheneks. Liikmesriigid võivad vastu võtta erinevaid eeskirju, mis mõjuksid siseturule negatiivselt. | Väike: see ei nõuaks tootjatelt lisakulusid, kuid eesmärke ei saavutata. |

Tööstusharu vabatahtlikud meetmed | Väga väike: probleemid kõiki osapooli hõlmava vabatahtliku kokkuleppe sõlmimisega (eelkõige seetõttu, et kõigi rakenduste jaoks ei ole alternatiive) ning järelevalvega VKEde ja impordi üle. Tarbijate tervisekaitset ei suudeta tagada. | Keskmine: tööstusharu halduskulud, mis on seotud vabatahtliku kohustuse kehtestamise, täitmise ja järelevalvega, võivad olla märkimisväärsed. |

Koos MDId sisaldavate toodetega müüdavad sobivad isikukaitsevahendid Nahakaitsevahendid (kindad) Hingamisteede kaitse vahendid (maskid) | Suur kuni keskmine: kinnaste süstemaatiline kasutamine vähendab oluliselt naha kokkupuudet ainega. Kinnaste lisamine toodetele on tulemuslikum kui ainult märge etiketil. Väike: tavatarbijad ei kanna lühiajalisel kasutusel maski ega maksa tõhusate maskide eest kõrget hinda. | Suur: polüetüleenkindad on odavamad (0,15 eurot purgi kohta) ja mugavamad kasutada kui nitriilist (3,5 eurot) või neopreenist (10 eurot) kindad ning oleksid tarbijate kaitsmisel piisavalt tulemuslikud. Polüetüleenkinnaste lisamise kogukulud moodustaksid ainult umbes 2% toote maksumusest. Väga väike: kohustuslikud maskid ei ole MDI-toodete kasutussageduse (periood) ja üldise kokkupuutega proportsionaalsed. Kõige sobivamad maskid maksavad umbes 70 eurot (s.o kuni 10 korda rohkem kui purk OCFi). |

Asjakohased kasutusjuhised MDId sisaldavatele toodetele „Inimestel, kes on tundlikud teiste diisotsüanaatide suhtes, võib põhjustada allergilist reaktsiooni” „Võib astmat põdevatel inimestel esile kutsuda astmalaadset reaktsiooni” „Võib nahaprobleemide all kannatavatel inimestel põhjustada nahareaktsiooni” „Halva ventilatsiooniga ruumides kasutage gaasimaski (s.o tüübi EN 14387:2004 mask A1 tüüpi filtriga)” | Keskmine: spetsiifilised juhised teavitaksid ja kaitseksid tarbijaid MDI-toodete kasutamisel. Hoiatus halva ventilatsiooniga ruumis maski kasutamise kohta ärgitab tarbijaid parandama ventilatsiooni ning tagab, et professionaalid kasutavad vajaduse korral maske. | Suur: etikettide muutmine nõuab äriühingutelt mõningaid lisakulusid. Seda mõju saab vähendada pikema üleminekuaja võimaldamisega. |

Tarbijatele täieliku kasutuskeelu kehtestamine | Suur: MDI toodetest tulenev oht tarbijatele kõrvaldataks. | Väga väike: MDId sisaldavate toodete kasutamise keeld ei oleks tarbijaid ähvardava ohuga proportsionaalne. Kõigi MDId sisaldavate toodete kasutuskeelust tulenev otsene kahju kogu tooteahelale oleks umbes 200 miljonit eurot. Kõnealuseid tooteid tootvates äriühingutes kaoks umbes 100 töökohta ja lisaks sellele kaoksid mõned töökohad ka meisterdamistarvete kauplustes. Mõned MDI alternatiivid on saadaval, kuid nad ei kata kõiki kasutusotstarbeid ega ole sama hea toimega kui MDI. |

TSÜKLOHEKSAAN | TULEMUSLIKKUS | TÕHUSUS |

Meetmeid ei võeta | Väga väike: potentsiaalne oht tarbijate tervisele ei väheneks. Liikmesriigid võivad vastu võtta erinevaid eeskirju, mis mõjuksid siseturule negatiivselt. | Väike: see ei nõuaks tootjatelt lisakulusid, kuid eesmärke ei saavutata. |

Tööstusharu vabatahtlikud meetmed | Väga väike: probleemid kõiki asjaomaseid äriühinguid hõlmava vabatahtlike meetmete kohta kokkuleppe sõlmimisega ning järelevalvega VKEde ja impordi üle. Tarbijate tervisekaitset ei suudeta tagada. | Keskmine: tööstusharu halduskulud, mis on seotud vabatahtliku kohustuse kehtestamise, täitmise ja järelevalvega, võivad olla märkimisväärsed. |

Pakendi massi regulatiivne vähendamine | Keskmine: pakendi massi vähendamine 650 grammile vähendab kasutamise ajal kaetavat pindala ja sellest tulenevalt kokkupuute kestust. | Keskmine kuni suur: 650 grammine piirmass ei tekitaks tööstusharule olulisi majanduslikke kulusid. Kõnealust meedet oleks vaja toetada asjakohaste juhistega märgistamise kohta. |

Pakendile lisatavad asjakohased käitlemis- ja kasutusjuhised „Mitte kasutada vaipade kinnitamiseks” „Mitte kasutada halva ventilatsiooniga ruumides” | Keskmine: spetsiifilised hoiatused veenaksid tarbijaid mitte kasutama tsükloheksaani sisaldavaid neopreenipõhiseid liime halva ventilatsiooniga ruumides ja vaipade kinnitamiseks. | Suur: etikettide muutmine nõuaks tööstusharult lisakulusid. Nende kulude mõju saaks vähendada pikema üleminekuaja võimaldamisega. |

Tarbijatele täieliku kasutuskeelu kehtestamine | Suur: tarbijate tervis oleks täielikult kaitstud. | Väike: suured kulud, kuna praegu ei ole tsükloheksaanile alternatiive eelkõige väikesemahulistel rakendusaladel, näiteks kingade parandamisel. |

AMMOONIUMNITRAAT | TULEMUSLIKKUS | TÕHUSUS |

Meetmeid ei võeta | Väga väike: tuvastatud oht ei väheneks. | Väike: see ei nõuaks äriühingutelt lisakulusid, kuid kasu ka ei saadaks. |

Tööstusharu vabatahtlikud meetmed | Väga väike: võimalus täita vabatahtlikult määruse 2003/2003 ohutusnõudeid on juba praegu olemas, kuid seda iga kord ei kasutata. Probleemid järelevalvega VKEde ja impordi üle. | Väike: tööstusharu pakkumise killustatuse tõttu keeruline rakendada. Tööstusharu halduskulud, mis on seotud vabatahtliku kohustuse kehtestamise, täitmise ja järelevalvega, võivad olla märkimisväärsed. |

Lämmastikusisalduse vähendamine kõigis ammooniumnitraatväetistes | Suur: kaltsium- või magneesiumkarbonaadi lisamine viib ammooniumnitraadi sisalduse allapoole tunnustatud ohutut piirmäära (28%), et vältida detonatsiooni. | Väike: inertsetest ainetest tulenevad täiendavad transpordi- ja ladustamiskulud, mis on 10%. Eeliseid ei ole, kuna enamik muldasid ei vaja karbonaadi lisamist. |

Üle 28%se lämmastikusisaldusega väetiste turustamine ainult juhul, kui need vastavad määruse (EÜ) nr 2003/2003 ohutusnõuetele, ning tavatarbijatele kasutuse piiramine vähem kui 20% lämmastikku sisaldavate väetistega | Suur: tahtmatu plahvatuse oht väheneb tõhusalt, kuna kõik väetised peavad vastama määruses 2003/2003 sätestatud ühtsetele ohutusnõuetele. Ainult professionaalid saavad juurdepääsu väetistele, mida saab kuritarvitada. | Suur: väiksed lisakulud väetiste koostise ja omaduste muutmiseks ning vastavuse tõendamiseks detonatsioonikatsega. Üldsusele ettenähtud toodete müügimahu tühine langus, mis kompenseeritakse teist liiki väetiste müügiga. |

Järeldused

- DEGME

DEGMEt sisaldavate värvide ja värvieemaldajate täielik tarbijatele turustamise keeld on tulemuslik ja tõhus meede, kõrvaldamaks tarbijaid ähvardavat ohtu. Tehtud analüüsi järgi ei nõua see tööstusharult lisakulusid ning seega on see meede proportsionaalne.

- DEGBE

Üldsusele müüdavate pihustatavate värvide DEGBE sisalduse 3%-se piirmäära kehtestamine on tulemuslik ja tõhus meede, kõrvaldamaks tarbijaid ähvardavat ohtu. See meede ei nõua tööstusharult suuri kulusid, kuna DEGBE sisaldus enamikus pihustatavates värvides on juba umbes 3% või vähem. Täiendav juhis „ Mitte kasutada värvipihustites ” kõigil üle 3% DEGBEt sisaldavatel muudel värvidel hoiab ära tarbijatepoolse kuritarvituse. Tööstusharu etikettide muutmise kulud on piiratud ja neid saab vähendada pikema üleminekuaja võimaldamisega. Seetõttu on see meede proportsionaalne.

- MDI

Nõue lisada kõigile üldsusele müüdavatele MDI-d sisaldavatele toodetele polüetüleenkindad ning spetsiifilised hoiatused ja kasutusjuhised on tulemuslik ning tõhus meede, vähendamaks tarbijaid ähvardavat ohtu. Tarbijad saavad vähendada naha kokkupuudet ainega ning on hästi informeeritud, et vältida MDI kuritarvitamist. Polüetüleenkinnaste hind on toote hinnaga võrreldes madal ning etikettide muutmise kulusid saab vähendada pikema üleminekuajaga. Seetõttu on need meetmed proportsionaalsed.

Direktiiviga 76/769/EMÜ tegelevas komisjoni töörühmas lepiti kokku, et tuleb korraldada uuring, et koguda rohkem andmeid MDId sisaldavate toodete tekitatavate võimalike respiratoorse allergia juhtude kohta. Selle uuringu tulemuste põhjal tuleb juhul, kui tarbijaid ähvardava ohu olemasolu leiab kinnitust, kaaluda täiendavate kaitsemeetmete võtmist.

- Tsükloheksaan

Üldsusele müüdavate tsükloheksaani sisaldavate neopreenipõhiste liimide etikettidele märgete „ Mitte kasutada vaipade kinnitamiseks ” ja „ Mitte kasutada halva ventilatsiooniga ruumides ” lisamine ning pakendi massi vähendamine 650 grammile on tulemuslikud ja tõhusad meetmed, vähendamaks tarbijaid ähvardavat ohtu. Tööstusharu kulud ei ole väga suured ning neid saab vähendada pikema üleminekuajaga. Seetõttu on need meetmed proportsionaalsed.

- Ammooniumnitraat

Suure lämmastikusisaldusega (üle 28%) ammooniumnitraatväetiste turustamise piiramine nii, et need peavad vastama määruse (EÜ) nr 2003/2003 ohutusnõuetele, on kõige tulemuslikum ja kulutõhusam viis tagamaks, et kõik ammooniumnitraatväetised vastaksid ühtsetele ohutusnõuetele. Üldsusele müüakse väetisi, mis sisaldavad lämmastikku vähem kui 20%; müügimahu langus on tühine. Seetõttu on see meede proportsionaalne.

Järelevalve ja hindamine

Liikmesriigid on juba pikka aega rakendanud mehhanisme ning määranud spetsiaalsed asutused, et teostada järelevalvet direktiivis 76/769/EMÜ sätestatud piirangute järgimise üle. Samu struktuure saab kasutada määruse (EÜ) 1907/2006 raames, et teostada järelevalvet käesolevas ettepanekus kavandatud uute piirangute järgimise üle, mis ei tekita seega olulist halduskoormust.

[1] Täielik ingliskeelne versioon on kättesaadav järgmisel veebilehel: http://ec.europa.eu/enterprise/chemicals/studies_en.htm.